Na podlagi 4. točke Uvoda v Slovenske računovodske standarde (2024) (Uradni list RS, št. 129/23) je Strokovni svet Slovenskega inštituta za revizijo na svoji seji 3. decembra 2024 sprejel

**POJASNILO 1 K SRS-ju 1 (2024) – SKUPINE OPREDMETENIH OSNOVNIH SREDSTEV**

Organizacija samostojno opredeli skupine opredmetenih osnovnih sredstev iz SRS-ja 1.30 in SRS-ja 1.35. Pri tem upošteva v nadaljevanju navedene usmeritve.

Organizacija mora za namen uporabe SRS-ja 1.30 in SRS-ja 1.35 kot isto skupino opredmetenih osnovnih sredstev obravnavati vsa opredmetena osnovna sredstva, ki so si po svoji naravi enaka ali podobna in jih tudi pri poslovanju uporablja enako ali podobno (na primer proizvodni stroji in naprave, pisarniška oprema, prevozna sredstva, proizvodni objekti in zemljišča, kmetijska zemljišča itd.).

Organizacija lahko opredmetena osnovna sredstva, ki so si po svoji naravi sicer enaka ali podobna, vendar pa jih pri poslovanju uporablja različno, za namen uporabe SRS-ja 1.30 in SRS-ja 1.35, razvrsti v različne skupine opredmetenih osnovnih sredstev (na primer organizacija lahko v različni skupini razvrsti kmetijska zemljišča in zemljišča, na katerih stojijo proizvodni objekti, ali pa poslovne prostore s pisarnami in proizvodne objekte).

Po naravi in načinu uporabe enaka ali podobna opredmetena osnovna sredstva, ki se razlikujejo samo po lokaciji, spadajo v isto skupino opredmetenih osnovnih sredstev. Prav tako v isto skupino opredmetenih osnovnih sredstev spadajo zemljišča in na njih postavljene zgradbe, saj gre za funkcionalno celoto, ki je običajno brez uničenja ali resnega poškodovanja zgradbe fizično ni mogoče ločiti, tako da se zemljišče in na njem postavljena zgradba zgolj računovodsko pripoznavata kot dve različni/ločeni osnovni sredstvi, medtem ko ju je pri izbiri modela vrednotenja treba obravnavati kot eno.

**Mag. Saša Jerman**

predsednica Strokovnega sveta

Slovenskega inštituta za revizijo

To pojasnilo začne veljati prvi dan po objavi v Uradnem listu RS, uporabljati pa se začne pri sestavitvi letnega poročila za poslovno leto, ki se začne 1. januarja 2025 ali pozneje.